РЕГЛАМЕНТ (ЕО) № 1208/2007 НА КОМИСИЯТА
от 16 октомври 2007 година
относно дерогация от Регламент (ЕО) № 800/1999 по отношение на определянето на размера на възстановяванията за мляко и млечни продукти в случаите на доставки, предвидени в членове 36 и 44 от посочения регламент и извършени от 1 до 14 юни 2007 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално член 31, параграф 14 от него,
като има предвид, че:
(1)
Тъй като от 15 юни 2007 г. Регламент (ЕО) № 660/2007 на Комисията от 14 юни 2007 г. за определяне на възстановяванията при износ в сектора на млякото и млечните продукти (2) вече не предвижда възстановявания при износа на мляко и млечни продукти, включително и за продуктите, доставяни в съответствие с членове 36 и 44 от Регламент (ЕО) № 800/1999 на Комисията от 15 април 1999 г. за установяване на общи подробни правила за прилагане на режима на възстановяванията при износ на земеделски продукти (3).
(2)
В съответствие с член 37 от Регламент (ЕО) № 800/1999 държавите-членки могат да разрешат на износителите да използват процедура, съгласно която, при определяне на размера на възстановяването за продукти, натоварени всеки месец при условията, предвидени в членове 36 и 44 от цитирания регламент, се взема под внимание последният ден от месеца. Следователно не е възможно да се определи размерът на възстановяване, приложим за доставките на мляко и млечни продукти, извършени в съответствие с тази процедура от 1 до 14 юни 2007 г.
(3)
Не трябва да бъде засегнато правото на възстановяване по доставки, извършени в съответствие с предвидената в член 37 от Регламент (ЕО) № 800/1999 процедура, преди датата на влизане в сила на Регламент (ЕО) № 660/2007. С оглед определяне на това възстановяване е необходимо да се посочи датата, която ще се използва за тази цел, чрез дерогация от член 37, параграф 2 от Регламент (ЕО) № 800/1999.
(4)
Мерките, предвидени в настоящия регламент, са в съответствие със становището на Управителния комитет по мляко и млечни продукти,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 37, параграф 2 от Регламент (ЕО) № 800/1999, датата 14 юни 2007 г. се използва при определяне на размера на възстановяването, приложим за мляко и млечни продукти в случаите на доставки по член 36, параграф 1, букви а) и в), и член 44, параграф 1, букви а) и б) от посочения регламент, извършени от 1 до 14 юни 2007 г., в съответствие с процедурата, предвидена в член 37 от същия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 юни 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 октомври 2007 година.